text: Emocions | LA CURIOSITAT EM DEFINEIX
  Es poden establir rutines més enriquidores de presa de consciència, que la que explicava en Miki Núñez de la seva infantesa? Diu que la seva mare deia als dos germans que els cinc últims minuts abans d'anar a dormir els dediquessin a pensar què havia anat bé durant el dia, qui ho havia fet i com havia sigut.
  Em va semblar una rutina que segur que arriba molt lluny en les seves pretensions: calma el pensament abans d'anar a dormir, et reconcilia amb les teves accions, nodreix la teva autoestima i incentiva conductes positives.
  No es pot demanar més quan ets nen i potser tampoc es podria demanar més si la instauréssim en fer-nos grans.
  Tagged Autoestima, Consciència, EMDR, Emocions
  Posted on 23/04/2020 | Leave a comment
  I ara com ho farem per saber que és Sant Jordi si som a casa?
  Si algun aprenentatge farem d'aquests dies de confinament, serà el d'adonar-nos de quanta imaginació podem arribar a desenvolupar quan ens ho proposem, així és que avui no pot ser menys.
  Podeu enviar un poema a algú amic, o el fragment d'un text, una felicitació reenviada amb consciència o una cançó d'amor…
  I també podem posar-nos unes gotetes de colònia, o una crema corporal….,seure tranquil·lament… tancar els ulls i imaginar…. Podem imaginar que és un dia assolellat… passejant entre flors, llibres i records…deixar entrar totes les sensacions que una respiració acolorida ens deixa arribar al cor…des de la vista…els ulls…l'oïda i l'olfacte…I entre una respiració de color rosat i una de color groc, anem imaginant tots els colors que pot tenir una flor, tots els colors que podríem veure en aquest passeig…i conduïts per aquesta olor tan present…imaginar el color del cel…el verd dels arbres….el vermell de les roses.. i els mil colors de les paraules escrites que avui els nostres ulls només poden imaginar.
  Bon Sant Jordi 2020!!!
  Tagged Emocions, Sant Jordi
  Posted on 19/04/2020 | Leave a comment
  Després de tants dies de fer front a l'emergència primer organitzativa i després de salut, ja he aparegut!!! Uau!! feia dies que jo no tenia notícies de mi mateixa.
  Hi ha una forma de ser habitual, o si més no, la que més reconeixem com nosaltres mateixos, que desapareix quan hem d'atendre emergències.
  Qui ets i com ets cada dia quan obres els ulls?: Ets el que es fa l'agenda mental? La que està contenta perquè comença un nou dia? El que sent ansietat per la carrega laboral? El que observa si fa sol a través de la persiana i es connecta emocionalment en positiu o en negatiu segons què veu? El que sent que no es pot llevar?…
  Bé, siguis el qui siguis normalment, és possible que hagis observat que aquests dies no estaves sent tu. Estaves en un altre estat, et despertaves pensant coses molt diferents de les que has anat pensant gairebé sempre. Aquest despertar tan desconegut, és degut al fet que estàs en un estat emocional de supervivència. L'estat de supervivència fa que actuem amb conductes diferents de les habituals, conductes per fer front a la incertesa, a la por, a la ràbia, a la frustració, a la inseguretat, i a un munt més de sensacions i emocions que estem experimentant aquests dies.
  Com t'adonaràs que has fet l'adaptació i el sistema de supervivència ja s'està relaxant una mica o inclús s'està apagant? Quan tornis a aparèixer tu en el moment d'obrir els ulls.
  Quan et lleves igual que abans, pensant de la mateixa manera i en temes molt semblants, és quan tornes a ser tu, és quan et reconeixes i saps que per fi has tornat.
  Tagged EMDR, emergència, Emocions, supervivència
  Posted on 13/04/2020 | Leave a comment
  Pot semblar estrany que us demani que busqueu tresors en aquestes circumstàncies tan incòmodes, però és que hi són. Un d'aquests tresors és prendre consciència de nosaltres mateixos.
  Prendre consciència de qui som, és un tresor, i les pitjors circumstàncies són les que realment posen en evidència característiques personals que sovint estan amagades.
  Tresors possibles a buscar: Com has fet per organitzar-te?, Què has prioritzat per sentir-te una mica més tranquil? La feina, el menjar, la família, la salut,…O en quin ordre aquestes coses t'han anat donant tranquil·litat? Què has fet per estar informat? O que has deixat de fer per estar saludablement informat? I com t'informaràs en el futur? Què estàs aprenent d'estar sola? Ara que és una obligació estar sol, estàs més acompanyada que mai? Estàs donant-li valor positiu a alguna cosa en el que no t'havies fixat abans? T'has muntat la millor xarxa social en la qual sentir intimitat verdadera?…Has començat a passar d'alguna cosa a la qual abans eres gairebé addicte? …